
Elaborarea lucrării de faţă a pornit de la propunerea Guvernului României de a modifica textul constituţional privind proprietatea (vezi anexa) şi adoptarea unui text care să fie în concordanţă cu reglementările în vigoare din ţările europene.

Pentru a avea o imagine completă privitoare la acest subiect am trecut în revistă articolele constituţionale consacrate acestui subiect atât în ţările cu o tradiţie a democraţiei, cât şi în ţările din fostul lagăr comunist, analizând, în acelaşi timp, şi reglementările actuale din Constituţia noastră.

 

 

I. ASPECTE ISTORICE PRIVIND DREPTUL

DE PROPRIETATE

 

 

Dreptul de proprietate este un drept fundamental, de veche tradiţie în catalogul drepturilor şi libertăţilor cetăţeneşti, pilonul de bază al primelor declaraţii ale drepturilor.

De-a lungul timpului, proprietatea a trecut de la sacralitate şi individualismul liberal, la caracterul său social , trecând prin perioada când era considerată un păcat.

Astfel, în Declaraţia Drepturilor Omului şi Cetăţeanului din Franţa, august 1789, art.17 prevede că proprietatea fiind un drept sacru şi inviolabil, nimeni nu poate fi privat de ea, decât în cazul în care necesitatea publică, legal constatată, o cere în mod evident şi sub condiţia justei şi prealabilei despăgubiri.

Mai târziu, în Declaraţia Universală a Drepturilor Omului adoptată la data de 10 decembrie 1948 de către Adunarea Generală a O.N.U., tot în art.17 se prevede: "Orice persoană are dreptul la proprietate, atât singură, cât şi în asociere cu alţii. Nimeni nu poate fi lipsit în mod arbitrar de proprietatea sa", cu toate că, în scurt timp, deposedarea arbitrară de bunuri a devenit un fenomen de proporţii în ţările central şi est-europene ce aparţineau "lagărului comunist".

În plină perioadă a "războiului rece" recunoaşterea juridică internaţională şi garantarea dreptului de proprietate au întâmpinat rezistenţă din partea regimurilor bazate pe colectivism.

Pe parcursul discuţiilor purtate în Comisia drepturilor omului a O.N.U. cu privire la includerea unui articol asupra dreptului de proprietate în proiectele Pactului internaţional cu privire la drepturile economice, sociale şi culturale sau în Pactul internaţional cu privire la drepturile civile şi politice sau în ambele, nu s-a ajuns la nici o înţelegere în această privinţă.

 

 Problema dreptului de proprietate a revenit, însă, în decursul timpului, de mai multe ori pe agenda de lucru a Adunării Generale, fiind inclusă în câteva rezoluţii, mai ales în ultimul deceniu şi jumătate. 

Prin Rezoluţia nr.45/98 din 14 decembrie 1990, luându-se act de raportul prezentat de Secretarul General, se cere adoptarea unor măsuri la nivel naţional pentru a se asigura dreptul fiecăruia la proprietatea sa, precum şi dreptul de a nu fi deposedat de aceasta în mod arbitrar, inclusiv protecţia acelor drepturi care privesc locuinţa proprie şi proprietatea cu caracter economic productiv, inclusiv în asociere, în domeniul industriei, agriculturii şi comerţului.

Dacă în cele două Pacte mai sus menţionate nu au fost cuprinse dispoziţii cu privire la dreptul de proprietate, consacrarea juridică a acestui drept şi-a găsit locul în alte două instrumente, cu caracter specific, din domeniul drepturilor omului. 

Astfel, Convenţia internaţională privind eliminarea tuturor formelor de discriminare rasială, adoptată în anul 1965, intrată în vigoare în 1969, ratificată de România în anul 1970, reiterează la art.5, între drepturile civile, "dreptul la proprietate al oricărei persoane atât singură, cât şi în asociere", trecut în Declaraţia Universală a Drepturilor Omului, la care se adaugă, ca drept conex, dreptul al moştenire.

În acelaşi timp, Convenţia asupra eliminării tuturor formelor de discriminare faţă de femei, adoptată la 18 decembrie 1979, intrată în vigoare la 3 septembrie 1981, ratificată de România la 7 ianuarie 1982, obligă, în art.16, statele părţi să-şi ia măsurile necesare pentru a asigura, pe baza egalităţii femeii cu bărbatul, "aceleaşi drepturi pentru fiecare dintre soţi în materie de proprietate, de dobândire, de gestiune, de administrare, de beneficiu şi de dispoziţii asupra bunurilor, atât cu titlu gratuit cât şi oneros".

Tot în acest sens, în art.1 al Protocolului nr.1 al Convenţiei Europene a Drepturilor Omului şi Libertăţilor Fundamentale se arată că: "Orice persoană fizică şi juridică are dreptul la respectarea bunurilor sale. Nimeni nu poate fi lipsit de proprietatea sa decât în caz de utilitate publică şi în condiţiile prevăzute de lege şi de principiile generale ale dreptului internaţional".

În acelaşi context, în Carta Drepturilor Fundamentale a Uniunii Europene art.17 prevede următoarele:

"1. Orice persoană are dreptul de a se bucura de proprietatea bunurilor care sunt achiziţionate în mod legal, să le utilizeze, să dispună de ele şi să le transmită. Nimeni nu poate fi privat de proprietatea sa, decât pentru cauze de utilitate publică, în cazurile şi în condiţiile prevăzute de lege şi primind o justă indemnizaţie ca despăgubire.

Folosirea bunurilor poate fi reglementată printr-o lege, ţinându-se cont de interesul general.

2. Proprietatea intelectuală este protejată". 

 

În cazul politicilor Uniunii Europene se consideră că regimul de protecţie al dreptului de proprietate ca drept fundamental este esenţial pentru o societate democratică şi pentru o economie de piaţă. Rolul statului este de a respecta şi de a proteja acest drept împotriva tuturor formelor de agresare şi de a reglementa exercitarea acestui drept în modalităţi accesibile tuturor, cu respectarea interesului public.

În cadrul Uniunii Europene, Curtea de Justiţie şi Curtea de Comerţ au creat o jurisprudenţă privind problemele de protecţie a dreptului de proprietate, în vederea elaborării unor principii comune statelor membre, în acest domeniu.

  

 

II. DREPTUL DE PROPRIETATE ABORDAT

ÎN LEGISLAŢIA ROMÂNĂ

 

 

Prevederile menţionate intră sub incidenţa art.11 din Constituţia României, potrivit căruia tratatele ratificate de România fac parte din dreptul intern, şi a art.20 care prevede aplicarea drepturilor şi libertăţilor în concordanţă cu Declaraţia Universală a Drepturilor Omului, cu pactele şi celelalte tratate la care România este parte şi, de asemenea, prioritatea respectivelor reglementări internaţionale faţă de legile interne, în caz de neconcordanţă cu acestea.

Având în vedere toate cele menţionate, constituantul român a prevăzut în art.41 al Constituţiei României din anul 1991, dreptul de proprietate, pe care îl garantează şi îl ocroteşte, conţinutul şi limitele lui fiind stabilite de lege.

Potrivit alineatului 1 al acestui articol, dreptul de proprietate (conform art.40 din Codul civil "dreptul pe care îl are cineva de a se bucura şi a dispune de un lucru în mod exclusiv şi absolut, însă în limitele determinate de lege"), precum şi creanţele asupra statului, sunt garantate fiecărui cetăţean, în limitele şi cu conţinutul stabilit de lege. Corelativ dreptului de proprietate, statului îi revine obligaţia de a ocroti proprietatea, conform art.135 din Constituţie, fără a face deosebire între formele sale (publică, ce aparţine statului şi unităţilor administrativ-teritoriale şi privată, care aparţine persoanelor fizice şi juridice dar şi statului şi unităţilor administrativ-teritoriale).

În acelaşi timp, definind formele de proprietate, Constituţia stabileşte şi limitele exercitării dreptului de proprietate publică şi al dreptului de proprietate privată, astfel că proprietatea publică este individualizată constituţional prin bunuri care formează obiectul material exclusiv al său (bogăţiile de orice natură ale subsolului, căile de comunicaţie, spaţiul aerian, apele cu potenţialul energetic valorificabil şi acelea ce pot fi folosite în interes public, plajele şi marea teritorială, resursele naturale ale zonei economice şi ale platoului continental, precum şi alte bunuri stabilite de lege). Bunurile care formează obiectul proprietăţii publice sunt inalienabile, dar nu se prevede imprescribilitatea şi nici indivizibilitatea acestor bunuri, urmând să fie stabilite prin lege.

Pe de altă parte, proprietatea privată este, conform art.41 din Constituţie, ocrotită de lege, indiferent de titularul ei şi inviolabilă, conform art.135 alin.6 şi constă în dreptul persoanei de a dobândi în proprietatea sa bunuri, de a le folosi şi de a dispune de ele, precum şi de a le transmite mortis causa altuia.

În concluzie, după analizarea prevederilor din cele două articole, rezultă că în art.41 dreptul de proprietate este protejat, este garantat, chiar în alin.1 din text, apoi este ocrotit, iar în art.135 alin.6 proprietatea privată este, în condiţiile legii, inviolabilă.

În continuare am să prezint opinii din doctrină, mai veche sau mai nouă, referitoare la reglementarea dreptului de proprietate în Constituţiile din ţara noastră, adoptate în diferite perioade.

Astfel, în perioada interbelică, unii dintre cei mai renumiţi jurişti ai vremii, C.Hamangiu, I.Rosetti-Bălănescu şi Al. Băicoianu precizau următoarele: "Am arătat că proprietatea, cu toată definiţia legii nu este un drept absolut şi că ea suferă numeroase restricţii de diferite feluri. Aceste restricţii s-au înmulţit în ultima vreme şi au avut drept rezultat să înlocuiască treptat caracterul pur individual al proprietăţii, organizată de Codul civil, cu un caracter, în bună parte, social [....] . Constituţia noastră actuală, votată în 1923, a adoptat, de asemenea, în parte, ideea că proprietatea are un caracter social şi a consacrat o serie de restricţii şi de încălcări aduse proprietăţii individuale. Astfel, pe când textul Constituţiei din 1866 spunea, în art.19, că proprietatea, de orice natură, este sacră şi inviolabilă, Constituţia din 1923 se mulţumeşte să declare în art.17 alin.1 că proprietatea de orice natură este garantată. Diferenţa de termeni dintre vechea şi noua Constituţie rezumă astfel evoluţia concepţiei parcursă de legiuitor de la 1866 până azi. Sensul vag şi neprecis al cuvântului "garantată" faţă de precizia solemnă a cuvintelor "sacră" şi "inviolabilă", ne dovedeşte cât de departe se află legiuitorul actual de ideile ce dominau în mijlocul secolului trecut cu privire la proprietate".

După adoptarea noi Constituţii, în anul 1991, proprietatea, indiferent de natura ei, este reglementată în articolele mai sus menţionate, asupra cărora s-au făcut numeroase consideraţii în doctrină.

Astfel, în cursul de drept constituţional al lui Vasile Gionea şi Nicolae Pavel se arată faptul că în România "proprietatea particulară nu este numai garantată, ci şi ocrotită. În opinia noastră, noţiunea de ocrotire este mai largă şi include şi noţiunea de garantare. Garantarea decurge, aşadar, din ocrotire. Ocrotirea proprietăţii constă în faptul că ea este reglementată prin lege organică".

Ion Deleanu, în Tratatul de drept constituţional şi instituţii publice, consideră că: "Dreptul de proprietate nu este o prerogativă inerentă a naturii umane, ci o concesie a legiuitorului. Dar concesia legiuitorului este făcută în considerarea aspiraţiilor fundamentale ale omului. Rezultă de aici relativitatea şi limitele drepturilor economice, în general, şi a dreptului de proprietate, în special; relativitatea, pentru că ele sunt dependente de structura economică a societăţii; limitele, pentru că ele nu pot fi exercitate decât în condiţiile fixate de lege, conform cu interesul general. Exproprierea constituie una din aceste limite".

Mihai Constantinescu analizează în Constituţia României, comentată şi adnotată, dispoziţiile constituţionale şi ajunge la următoarele concluzii:

-proprietatea publică este exclusivă, după cum sunt prevederile art.135 alin.(3), ea poate aparţine numai statului sau unităţilor administrativ-teritoriale;

-proprietatea publică este limitată, pentru că obiectul ei 

nu-l pot constitui decât bunurile prevăzute în alin.(4) al aceluiaşi articol;

-bunurile proprietate publică sunt inalienabile, intrarea lor în circuitul economic se poate face prin: administrarea de către instituţii publice ori de către regiile autonome sau prin concensiune sau închiriere;

-proprietatea privată nu este exclusivă, pentru că ea poate aparţine oricărui subiect de drept - cetăţenilor, organizaţiilor sociale (trebuie să fie persoane juridice), statului, unităţilor administrativ-teritoriale; cetăţenii străini şi apatrizii nu au dreptul de proprietate asupra pământului;

-proprietatea privată nu este limitată, obiectul ei îl poate constitui orice bun, cu excepţia celor prevăzute expres că fac obiectul proprietăţii publice;

-intrarea acestor bunuri care fac obiectul proprietăţii private în circuitul economic se face în temeiul libertăţii comerţului şi industriei (conform art.134 alin.(2), lit.a).

În cadrul sistemului proprietăţii, proprietatea privată este regula, iar proprietatea publică este excepţia. Din această cauză, ea stă la baza economiei de piaţă, fiind expresia economică a libertăţii individului (există şi opinia potrivit căreia nu proprietatea, ci diferitele "folosinţe" la care accede individul potrivit poziţiei sale sociale sunt mai importante pentru satisfacerea cerinţelor sale de consum). Eliminând ipoteza statelor totalitare, unde o asemenea caracteristică este evidentă pentru pătura socială a conducătorilor, şi în cadrul marilor societăţi comerciale moderne există avantaje pe care grupul de manageri le obţin datorită poziţiei lor şi puterii economice a societăţii. Dar asemenea avantaje, în măsura în care nu conduc la dezvoltarea proprietăţii private, crează o stare de dependenţă, astfel încât suportul economic al libertăţii, chiar în situaţia la care m-am referit, îl constituie tot proprietatea privată, art.41 consacrând un regim special de protecţie, care constă în garantarea şi în ocrotirea proprietăţii.

 

 

1. Garantarea proprietăţii private 

Conform art.41 alin.(1) dreptul de proprietate este garantat.

Întinderea acestei garanţii priveşte orice fel de proprietate privată, imobiliară, mobiliară, inclusiv proprietate industrială. Efectele garanţiei se răsfrâng în mod necesar şi asupra dezmembrămintelor proprietăţii - uzul, uzulfructul, abitaţia - sau asupra altui drept real.

Art.41 alin.(1) din Constituţie garantează şi creanţele asupra statului, cum ar fi cele rezultate din garantarea de către un stat a unui credit sau dintr-un împrumut public, astfel, creanţele asupra statului sunt asimilate dreptului de proprietate privată.

Conform opiniei lui Mihai Constantinescu, conţinutul garantării dreptului de proprietate rezultă din următoarele:

- nici un subiect (cu excepţia bunurilor ce constituie obiectul exclusiv al proprietăţii publice) sau nici un bun nu poate fi exclus direct, sub forma unei prohibiţii legale sau indirect, cum ar fi printr-un regim fiscal represiv, din sfera de cuprindere a dreptului de proprietate privată; aceasta nu împiedică însă ca, în scop de protecţie socială, potrivit art.49, anumite bunuri, cum sunt stupefiantele, armele şi explozivii, să fie supuse unui regim de circulaţie şi folosinţă mai strictă;

- dreptul de proprietate este inviolabil; de la regula inviolabilităţii se poate deroga în caz de expropriere sau de folosire a subsolului unei proprietăţi, pentru lucrări de interes general, conform alin.(3) şi (4) al art.4; rezultă că inviolabilitatea proprietăţii nu este nelimitată, ea putând fi înlăturată, dar numai pentru o cauză de utilitate publică, ca temei al unei exproprieri sau pentru realizarea unor lucrări de interes general, ca temei pentru folosirea de către autoritatea publică a subsolului unei proprietăţi;

- limitele unei proprietăţi nu pot fi stabilite decât prin lege; este ceea ce rezultă din prevederile art.41 alin.(1) şi (6); aceste limite privesc sarcinile ce grevează proprietatea, dintre cele mai importante fiind sarcinile fiscale, cele legate de protecţia mediului sau care rezultă din relaţiile de vecinătate dintre două proprietăţi ori în virtutea unui interes public, cum ar fi în legătură cu respectarea regulilor de sistematizare, exploatarea şi întreţinerea unui drum public ori a unui curs de apă; în considerarea acestor sarcini, dreptul, dintr-un avantaj, se transformă în contrariul său; trebuie însă ca dezavantajul pe care îl exprimă sarcina ce grefează, după caz, stăpânirea, utilizarea sau posesia bunului asupra căruia se exercită dreptul de proprietate să fie mai mic decât avantajele conferite de acest drept, întrucât altminteri însuşi dreptul de proprietate, care prin natura sa constituie, întotdeauna, un avantaj pentru titular - baza economică a libertăţii sale - ar fi negat în fond; şi sub aspectul limitelor proprietăţii îşi găsesc aplicarea dispoziţiile art.49 alin.(2), referitoare la principiul proporţionalităţii; limitele proprietăţii, adică sarcinile ce grefează proprietatea, constituind o restrângere, trebuie să fie proporţionale cu situaţia care le determină; după cum s-a arătat, un criteriu de proporţionalitate îl constituie faptul că o restricţie-sarcină mai puţin gravă ar putea obţine acelaşi efect; este un criteriu de eficienţă pentru limitarea strictă a atingerilor aduse avantajelor conferite de dreptul de proprietate, spre a se evita, astfel, golirea sa de conţinut efectiv, ca urmare a ruinării interesului pe care îl exprimă şi consfiinţeşte;

- dreptul la despăgubire condiţionează exproprierea sau folosirea subsolului unei proprietăţi; mai mult decât interesul public ce justifică aceste două excepţii de la inviolabilitatea proprietăţii, dreptul la despăgubiri conferă "garanţiei proprietăţii veritabila sa fizionomie", deoarece exproprierea şi folosirea subsolului, privite ca restrângeri ale dreptului de proprietate, spre deosebire de alte restrângeri care, de regulă, sunt gratuite pentru stat, sunt întotdeauna oneroase; deci violarea dreptului de proprietate, prin expropriere sau folosire a subsolului proprietăţii, chiar dacă este justificată de un interes general, nu poate fi în dauna proprietarului, iar ca o garanţie a dreptului la despăgubire, alin.(5) al art.41 prevede că, dacă daunele nu se stabilesc de comun acord, ele se determină şi se acordă de justiţie.

 

 

2. Ocrotirea proprietăţii private

Principalele aspecte privind ocrotirea constituţională a proprietăţii private constau în următoarele:

- instituirea regimului proprietăţii numai prin lege este regula din alin.(1) al art.41 şi art.72 alin(2) lit. k, potrivit cărora regimul general al proprietăţii poate fi reglementat exclusiv prin lege organică;

- obligativitatea, potrivit alin.(2), a instituirii unui regim egal de ocrotire, indiferent de titular, ţinând seama că proprietatea privată poate aparţine unor subiecţi diferiţi, cum sunt statul, unităţile administrativ-teritoriale, instituţii de interes public, persoane fizice; ar putea exista şi regimuri diferite, în funcţie de titular, aşa cum, de astfel, era regula în regimul totalitar; or, alin.(2) la care ne referim, interzice tocmai o asemenea posibilitate, care de altfel, este contrară şi principiului nediscriminării şi interzicerii privilegiilor, ca efect al egalităţii cetăţenilor în faţa legii şi a autorităţii publice, potrivit art.4 şi 16 din Constituţie;

- interzicerea confiscării averii dobândite licit şi prezumţia caracterului licit al dobândirii sunt regulile alin.(7), care însă nu exclud posibilitatea confiscării bunurilor destinate, folosite sau rezultate din infracţiuni sau contravenţii, potrivit art.(8).

- interdicţia cetăţenilor străini şi a apatrizilor de a dobândi dreptul de proprietate asupra terenurilor, fiind o interdicţie, ea este de strictă interpretare.

Ocrotirea proprietăţii private se realizează şi prin garanţiile constituţionale ale drepturilor, în general, îndeosebi ca urmare a liberului acces la justiţie (art. 21 din Constituţie) şi a controlului constituţionalităţii legilor (art.140 şi următoarele, privind Curtea Constituţională).

Cu toate acestea, din examinarea Dicţionarului explicativ al limbii române rezultă o diferenţă vizibilă de sens între "garantare" şi "ocrotire". Astfel, "a garanta" înseamnă "a da cuiva garanţii că va avea ceva". În schimb, "a ocroti" înseamnă numai "a lua sub paza sa, a apăra, a proteja, a ajuta, a sprijini". Rezultă, din cele de mai sus, că limbajul juridic - care nu poate face abstracţie de terminologia general acceptată - trebuie să găsească formele precise, de natură a exprima clar şi fără nici un fel de echivoc, îndatorirea statului, a tuturor factorilor de decizie, a cetăţenilor, precum şi organismele de orice fel, de a garanta dreptul de proprietate.

Mai sunt de menţionat şi argumentele de drept comparat, care pledează în favoarea consacrării termenului de "garantare" şi nu de "ocrotire", după cum se va observa în capitolul următor.

 

  

III. DISPOZIŢII CONSTITUŢIONALE DIN DIFERITE ŢĂRI

PRIVIND PROPRIETATEA

 

 

Analizând dispoziţiile constituţionale din diferite state privind proprietatea am găsit următoarele caracteristici:

I. a) - proprietatea este un drept inviolabil (Danemarca, Franţa);

- proprietatea este protejată (Polonia);

-fiecare are dreptul la proprietate (Cehia, Marea Britanie); 

b) -dreptul de proprietate este protejat (Cehia, Slovacia);

- dreptul de proprietate este recunoscut (Spania).

În alte Constituţii se statuează doar că nimeni nu poate fi deposedat, în mod arbitrar, de proprietatea sa (Belgia, Olanda, Ungaria), reglementare care se găseşte înscrisă şi în celelalte Constituţii.

II -dreptul de proprietate este garantat (Bulgaria, Portugalia, Slovenia);

III - proprietatea este garantată (Elveţia, Germania, Italia).

În continuare vom prezenta textele constituţionale din diverse ţări, privitoare la proprietate.

 

 

 

BELGIA

Constituţie

“Art.16 Nimeni nu poate fi lipsit de proprietatea sa, cu excepţia cazurilor de utilitate publică, în situaţiile şi modalităţile stabilite de lege şi în urma unei juste şi prealabile despăgubiri".

 

BULGARIA

Constituţie

"Art.17 (1)Legea garantează şi protejează dreptul de proprietate şi moştenire.

(2) Proprietatea poate fi publică sau privată.

(3) Proprietatea privată este inviolabilă".

 

 

 

CEHIA

Constituţie

"Art.4 Drepturile şi libertăţile fundamentale se bucură de protecţia justiţiei".

Carta Drepturilor şi Libertăţilor Fundamentale (promulgată în 1993 şi modificată în 1998).

"Art.11 (1) Fiecare are dreptul la proprietate. Dreptul de proprietate este protejat în mod identic pentru toţi. Moştenirea este garantată [.....] 

(3) Proprietatea obligă. Nu trebuie să se abuzeze de ea în detrimentul drepturilor altuia sau în contradicţie cu interesul general protejat prin lege. Exercitarea ei nu trebuie să aducă atingere sănătăţii fiinţei umane, naturii, mediului înconjurător, respectând limita prevăzută de lege.

(4) Exproprierea sau restrângerea forţată a dreptului de proprietate nu este posibilă decât în interes public şi doar în virtutea legii şi contra unei despăgubiri".

 

 

 

DANEMARCA

Constituţie

"Art.73 (1) Proprietatea este inviolabilă. Nimeni nu poate fi deposedat de proprietatea sa prin constrângere, dacă nu este un caz de utilitate publică. Exproprierea nu poate avea loc decât în virtutea legii şi în urma unei despăgubiri complete".

 

 

 

ELVEŢIA

Constituţie

"Art.22 Proprietatea este garantată. În limitele atribuţiilor constituţionale, Confederaţia şi cantoanele pot să prevadă pe cale legislativă sau pentru cauze de interes public, exproprierea şi restricţia privind proprietatea".

 

 

 

FRANŢA

Declaraţia Drepturilor Omului şi ale Cetăţeanului (1789) - parte integrantă din Constituţie

"Art.17 Proprietatea fiind un drept inviolabil şi sacru, nimeni nu poate fi lipsit de ea, afară doar de cazul în care nevoia publică, stabilită conform legii, o cere în mod evident şi cu condiţia unei juste şi prealabile despăgubiri".

 

 

 

GERMANIA

Constituţie

"Art.14 (1) Proprietatea şi dreptul de moştenire sunt garantate. Conţinutul şi limitele lor sunt stabilite prin lege. 

(2) Proprietatea obligă. Întrebuinţarea ei trebuie să servească, în acelaşi timp, prosperitatea comună.

(3) Exproprierea este permisă numai pentru utilitate publică. Ea nu poate avea loc decât prin lege sau în baza unui act normativ care să reglementeze modul şi cuantumul despăgubirii. Despăgubirea se determină după o apreciere echitabilă a interesului general şi al celor expropriaţi. În privinţa cuantumului despăgubirii, în caz de litigii, este deschisă calea legală înaintea instanţelor ordinare".

 

 

ITALIA

Constituţie

"Art.42 Proprietatea este publică sau privată. Bunurile economice aparţin statului, instituţiilor sau particularilor.

Proprietatea privată este recunoscută şi garantată de către lege; aceasta stabileşte modurile de dobândire şi de folosinţă, precum şi limitele acestora, în vederea asigurării funcţiei sale sociale şi pentru a face ca proprietatea privată să fie accesibilă tuturor.

Proprietatea privată poate fi expropriată în cazurile prevăzute de lege, cu condiţia despăgubirii, pentru cauze de utilitate publică.

Legea stabileşte normele şi limitele moştenirii legale şi testamentare, precum şi drepturile statului asupra moştenirilor".

 

 

 

MAREA BRITANIE

Documentul privind statutul legal, 1992.

“Art.9 Proprietatea

1. Cetăţeanul are drept de proprietate atât individual, cât şi în asociere cu alţii.

2. Nimeni nu trebuie să fie deposedat, în mod arbitrar, de proprietatea sa. 

3. Se plăteşte compensaţie pentru orice pierdere suferită în urma exproprierii obligatorii sau ca urmare a deteriorării proprietăţii datorate activităţilor dispuse de autorităţile publice".

 

 

 

POLONIA

Constituţie

"Art.21 (1) Republica Polonă ocroteşte proprietatea şi dreptul de moştenire.

(2) Exproprierea este admisă numai pentru interes public şi cu o justă compensare.

Art.64 (1) Fiecare are dreptul la proprietate privată, alte drepturi de proprietate şi dreptul de moştenire.

(2) Fiecare, pe baze egale, primeşte protecţie legală privind proprietatea privată, alte drepturi de proprietate şi dreptul de moştenire".

 

 

 

PORTUGALIA

Constituţie

"Art.62 (1) Dreptul la proprietate privată, precum şi transmiterea bunurilor între persoane sau în caz de deces sunt garantate în conformitate cu constituţia".

 

 

 

SLOVACIA

Constituţie

"Art.20 (1) Fiecare cetăţean are dreptul la proprietate. Dreptul de proprietate al tuturor cetăţenilor are acelaşi conţinut legal şi se bucură de aceeaşi protecţie. Moştenirea proprietăţii este garantată.

(2) Legea va specifica ce proprietate, alta decât cea menţionată în art.4, trebuie să asigure dezvoltarea economiei naţionale şi interesul public, poate intra doar în stăpânirea statului, municipalităţii sau a altor persoane juridice determinate. Legea poate, de asemenea, specifica faptul că o anumită proprietate poate fi stăpânită doar de cetăţeni sau persoane juridice rezidente în Republica Slovacă.

(3) Proprietatea obligă. Ea nu trebuie să fie folosită în detrimentul altor cetăţeni sau să intre în contradicţie cu interesele generale protejate prin lege. Prin exercitarea dreptului de proprietate nu trebuie să se aducă nici o atingere sănătăţii fiinţei umane, naturii, monumentelor culturale şi mediului înconjurător, în limitele stabilite de lege.

(4) Exproprierea sau introducerea unor restricţii obligatorii asupra dreptului de proprietate se acceptă doar în măsura în care nu se poate evita o astfel de situaţie şi când este în interesul public, pe baza legii şi cu acordarea unei compensaţii adecvate".

 

SLOVENIA

Constituţie

"Art.33 Dreptul la proprietate şi la succesiune este garantat".

 

 

 

SPANIA

Constituţie

"Art.33 (1) Este recunoscut dreptul la proprietate privată şi la moştenire.

(2) Funcţia socială a acestor drepturi va delimita conţinutul lor în conformitate cu legile.

(3) Nimeni nu poate fi lipsit de bunurile şi de drepturile sale, decât pentru cauză de utilitate publică sau de interes social, cu despăgubire corespunzătoare şi conform legii".

 

 

 

UNGARIA

Constituţie

“Art.10 (1) Proprietatea în Ungaria serveşte prosperităţii naţionale.

(2) Sfera proprietăţii exclusive a statului şi activitatea economică exclusivă vor fi reglementate printr-o lege constituţională.

Art. 13 Proprietatea nu poate fi expropriată decât în cazuri excepţionale de interes public şi în modalităţile definite de lege, iar exproprierea va fi obiectul unei complete, necondiţionate şi prompte compensări".

 

 

*

*

*

 

Examinând situaţia actuală a protecţiei proprietăţii în Europa se poate constata că ea există la nivele diferite, ţinându-se seama de rolul pe care îl are proprietatea în societate.

La început, conceptele convenţiilor europene care conţineau prevederi referitoare la dreptul de proprietate au fost influenţate de tradiţiile naţionale, astăzi concepţiile europene privind protecţia juridică influenţează dreptul naţional, asistând la o interacţiune a jurisdicţiilor europene cu instanţele naţionale.

Dacă am analiza concepţiile constituţionale privind proprietatea, se poate constata tipul de sistem constituţional. Astfel, putem distinge, în principiu, două tipuri de concepţii - cel care consideră că dreptul de proprietate face parte integrantă dintre drepturile fundamentale ale omului şi cel care pune accentul mai mult pe funcţia socială a proprietăţii. 

Mare parte din Constituţiile europene garantează explicit dreptul de proprietate, în acelaşi timp garantează şi dreptul de moştenire. Chiar dacă nu este reglementat explicit, acest drept este trecut în alte documente constituţionale considerate ca făcând parte din corpul Constituţiei (de exemplu, Declaraţia franceză a drepturilor omului şi a cetăţeanului - art.17 care stipulează "Proprietatea este un drept inviolabil şi sacru").

De obicei, primul sistem constituţional, mai sus menţionat, consacră în acelaşi loc şi condiţiile de limitare a dreptului de proprietate, considerând că acest drept trebuie să fie garantat în totalitate împotriva oricărei ingerinţe arbitrare din partea statului. 

Incluzând dreptul de proprietate în catalogul drepturilor omului garantate de constituţii, ţările care au adoptat acest sistem subliniază rolul său în dezvoltarea independentă a cetăţenilor şi pentru democraţie.

Statele care au preferat al doilea tip de sistem constituţional privind proprietatea, accentuează mai ales legătura acestuia cu societatea.

Funcţia socială a dreptului de proprietate este subliniată în legea fundamentală germană: "Proprietatea obligă. Folosirea ei trebuie, în acelaşi timp, să fie în binele societăţii" şi în Constituţia italiană: "proprietatea privată este recunoscută şi garantată prin lege, care stabileşte modurile de dobândire şi de folosinţă, precum şi limitele acestora în vederea asigurării funcţiei sale sociale şi pentru a face ca proprietatea privată să fie accesibilă tuturor".

Acest tip de sistem lasă statelor o marjă de apreciere a măsurilor de limitare şi de reglementare a folosirii proprietăţii mult mai mare decât cel care consideră dreptul de proprietate ca un drept fundamental al omului. 

Tot acest tip constituţional permite statelor să adopte mult mai uşor măsuri limitative a liberei dispuneri asupra proprietăţii private, mai ales în caz de reformă ori de dificultăţi sociale.

Protecţia proprietăţii este reglementată în partea din constituţie destinată sistemului economic şi în partea în care sunt trecute drepturile individului.

Analizând sistemele constituţionale europene, am observat că dreptul de proprietate joacă un rol fundamental, ca drept al omului, dar reglementarea sa este importantă şi pentru sistemul economic şi social, cât şi pentru regimul politic.

  

 

ANEXĂ

Tabel comparativ între reglementările actuale şi propunerile de revizuire a Constituţiei 

- propunere a Guvernului României

 

 

	Art
	Denumire

marginală
	Text actual
	Propunere de revizuire

	41
	Protecţia 

proprietăţii 

private
	"(1) Dreptul de proprietate, precum şi creanţele asupra statului, sunt garantate. Conţinutul şi limitele acestor drepturi sunt stabilite de lege.

(2) Proprietatea privată este ocrotită în mod egal de lege, indiferent de titular. Cetăţenii străini şi apatrizii nu pot dobândi dreptul de proprietate asupra terenurilor."
	Prevederile art.41 se modifică şi se completează astfel:

1.Denumirea marginală este:"Garantarea dreptului la proprietate privată".

2.Prevederile alin.2 se modifică şi vor avea următorul cuprins:

"(2) Statul garantează şi ocroteşte proprietatea privată, în mod egal, indiferent de titular. Cetăţenii străini şi apatrizi nu pot dobândi dreptul de proprietate asupra terenurilor."

